als_Latn dik_Latn sag_Latn
Gjuha që përdor Jozefina Topalli ndaj mbështetësve të Bashës nuk është parimore. Tek e fundit ata që e mbështesin janë gjysma, mos më shumë, e antarësisë… S’mund të thuash ndjej neveri për ata që e mbështesin! Ka shkuar shumë larg dhe duket qartë që urrejtja që ka për Bashën nuk e lë të shohë më tej. Ka humubur logjikën politike, dhe harron se jo pak nga këta mbështetës kanë kontribuar që ajo të ketë pushtet për të paktën tetë vjet në këtë vend.
Ky rezultat i Partisë Demokratike nuk ishte i menjëhershëm. Ai erdhi dhe si pasojë e arrogancës që pikërisht ata që ishin pjesë e tavës së pushtetit shfaqen jo pak gjatë kohës që ishin në majë të tij. Jozefina për shembull është njëra prej tyre. Në fakt ajo ishte një zonjë shumë e komunikueshme deri përpara shtatorit të vitit 2005. Jo pak herë bisedonim dhe bënim shaka me të tek selia e vjetër e PD-së. Kështu vazhdoi deri në shtator. Një ditë para se të votohej kryetare Kuvendi kam zhvilluar një bisedë telefonike plot humor teksa po i bëja një profil për gazetën Metropol. Të nesërmen që mori detyrën e telefonova sërish thjeshtë për ta uruar, nuk e ngriti! Dhe nuk e ngriti më për tetë vjet me radhë! Se kuptova me thënë të drejtën por vetiu me shkoi në mendje se kjo lloj sjelljeje nuk do sillte asgjë të mirë! Kur doli në opozitë s’kisha asnjë motiv pse ta telefonoja për ta ngushëlluar!
Kjo ndodhi dhe me pjesën tjetër të ministrave! Vetëm gjashtë muaj pas fitores doktori në mbledhjen e grupit parlamentar shtroi si shqetësim se ministrat s’po silleshin në mënyrë korrekte! Ankesat jo vetëm të qyetarëve, mbështetësve, antarëve të partisë por dhe të vetë deputetëve ishin të pafundme, por ata s’donin t’ia dinin! Ministra dhe deputetë me ndikim as e shkelnin më zonën dhe as i flisnin më njerëzve që i kishin besuar votën! Por doktori pati një katërvjeçar të suksesshëm dhe arriti që të fitojë dhe zgjedhjet e vitit 2009!
Paskësaj arroganca u shtua dhe më shumë. Ndryshimi i sistemit zgjedhor u kishte dhënë më shumë siguri, se vendin në krye të listës do e kishin të sigurtë. Në doni mund t’i marr emër për emër të gjithë me radhë. Madje habiteshim se kjo lloj sjelljeje po adaptohej dhe nga disa prej shokëve tanë që kishin filluar në administratë si të besuar të ministrave që sot janë qejfmbetur. Të jepje kontributin për ta ta quanin detyrim, dhe me sa duket u ishte krijuar psikoza se e meritonin pushtetin. Në zgjedhjet e 2011 për pushtetin lokal ishin këta që propozuan pjesën dërrmuese të kandidaturave tek doktori dhe ishte pjesa dërrmuese që humbi. Bashkitë jo pak herë i shihnin si çifligje për të ndarë pushtet dhe mall. Ishte ky vit kur PD humbi për herë të parë Bashkinë e Kavajës pas 21 vitesh duke ia dhuruar një ish-trafikanti për arsyen e thjeshtë se atje për dy mandate rresht ishte votuar një i paaftë. Ai që e propozoi e di fort mirë. Vendosja për herë të tretë u pa si ofendim për qytetin e vogel që u bë rrezja e shpresës për demokracinë në vitin 1990.
Viti 2013, dhe humbja e Berishës duhet të ishte një mësim për Lulzim Bashën në radhë të parë. Doktori nuk humbi për shkak të keqqeverisjes. Sot po lexoja diku se Banka e Shqipërisë kish deklaruar se 70% e investimeve dhe projekteve vazhdojne të jenë ato të Berishës. Të tjerat janë qiqra në hell. Basha duhet të kuptonte se Berisha u rrëzua nga dy gjëra. E para arroganca e bashkëpunëtorëve të tij theu dëshirën për të kontribuar tek antarësia dhe strukturat, dhe e dyta nga propaganda që ngritën këta që sot dijnë vetëm të vjedhin. E kush e harron preshin e Erjon Braçes që se ndante nga dora në çdo konferencë shtypi. Shkëputja duhet të ishte graduale nga ata që kishin sjellë këto kosto, dhe duhet të afronte ata që ishin lënduar dhe lënë mënjanë pa asnjë arsye. Katër vjet kish kohë boll! Sikur dhe t’i shkonte shtëpi më shtëpi, të gjithë atyre që japin shpirtin për atë parti. S’ka gjë se ishte jashtë Kuvendit, dhe këta të tjerët në parlament. T’i jepte frymë partisë në radhë të parë atje në bazë, të motivonte të madh e të vogël, të gjente pikat e dobta të tyre. Parlamenti është njësoj i barazlarguar nga ata. Sytë janë tjetërkund! Ata s’duan gjë tjetër vetëm të shohin që kryetari i tyre i ka në vëmendje. Ata e dinin fort mirë kush ishin shkaktarët e humbjes!
Kjo është ajo që duhet të kthehet në atë parti. Vendimmarrja duhet ndarë. Duhet ndarë mes atyre që e duan me çdo kusht fitoren e asaj sigle. Duhen njerëz si Isa Sakja, që i vetëm mposhti bandat dhe shembulli i tij duhet të ndiqet në çdo cep të vendit. Po nuk njohe gabimet e të shkuarës nuk mund të ecësh kurrë përpara. Në rast se përfshihesh nga paranoja, dhe pranon vetëm mendime nga ata që vijnë si shpëtimtarë të asaj force politike por që qëllimet i kanë të tjera atëherë s’ke mësuar asgjë. Me pëlqeu shumë teksa e pashë tek lokali i partisë, të bisedonte me përkrahësit. Sikur ta kishte bërë me shpesh s’do ishim këtu sot! Sikur ta kish bërë më shpesh do i shërbenin sot më shumë se town hall-et me akademikët! Që këtu duhet filluar!
als_Latn als_Latn als_Latn als_Latn als_Latn als_Latn